
LIETUVOS RESPUBLIKOS VYRIAUSYBĖ

NUTARIMAS
DĖL LIETUVOS RESPUBLIKOS VYRIAUSYBĖS 2015 M. LIEPOS 1 D. NUTARIMO NR. 686 „DĖL LIETUVOS NACIONALINIO RADIJO IR TELEVIZIJOS RADIJO IR TELEVIZIJOS PROGRAMŲ SIGNALŲ ELEKTRONINIŲ RYŠIŲ TINKLAIS PERDAVIMO VISUOMENEI PASLAUGŲ IR PASLAUGŲ, KURIŲ REIKIA LIETUVOS NACIONALINIO RADIJO IR TELEVIZIJOS RADIJO IR TELEVIZIJOS TINKLAMS TEIKTI IR EKSPLOATUOTI, TEIKIMO IR KOMPENSAVIMO UŽ ŠIŲ PASLAUGŲ TEIKIMĄ TVARKOS IR SĄLYGŲ APRAŠO PATVIRTINIMO“ PAKEITIMO

2020 m. birželio 22 d. Nr. 693
Vilnius


Lietuvos Respublikos Vyriausybė n u t a r i a:
Pakeisti Lietuvos Respublikos Vyriausybės 2015 m. liepos 1 d. nutarimą Nr. 686 „Dėl Lietuvos nacionalinio radijo ir televizijos radijo ir televizijos programų signalų elektroninių ryšių tinklais perdavimo visuomenei paslaugų ir paslaugų, kurių reikia Lietuvos nacionalinio radijo ir televizijos radijo ir televizijos tinklams teikti ir eksploatuoti, teikimo ir kompensavimo už šių paslaugų teikimą tvarkos ir sąlygų aprašo patvirtinimo“:
1.	Pakeisti preambulę ir ją išdėstyti taip:
„Vadovaudamasi Lietuvos Respublikos Lietuvos nacionalinio radijo ir televizijos įstatymo 5 straipsnio pakeitimo įstatymo 2 straipsnio 4 dalimi ir 2011 m. gruodžio 20 d. Europos Komisijos sprendimu Nr. 2012/21/ES dėl Sutarties dėl Europos Sąjungos veikimo 106 straipsnio 2 dalies taikymo valstybės pagalbai, kompensacijos už viešąją paslaugą forma skiriamai tam tikroms įmonėms, kurioms pavesta teikti visuotinės ekonominės svarbos paslaugas, atsižvelgdama į viešosios įstaigos „Lietuvos nacionalinis radijas ir televizija“ (toliau – LRT) radijo ir televizijos programų signalų elektroninių ryšių tinklais perdavimo visuomenei paslaugų ir paslaugų, kurių reikia LRT radijo ir televizijos tinklams teikti ir eksploatuoti, svarbą visuomenei, Lietuvos Respublikos Vyriausybė nutaria:“.
2.	Pakeisti nurodytu nutarimu patvirtintą Lietuvos nacionalinio radijo ir televizijos radijo ir televizijos programų signalų elektroninių ryšių tinklais perdavimo visuomenei paslaugų ir paslaugų, kurių reikia Lietuvos nacionalinio radijo ir televizijos radijo ir televizijos tinklams teikti ir eksploatuoti, teikimo ir kompensavimo už šių paslaugų teikimą tvarkos ir sąlygų aprašą:
2.1. Pakeisti 3 punktą ir jį išdėstyti taip:
„3. Apraše vartojamos sąvokos suprantamos taip, kaip apibrėžtos Lietuvos Respublikos elektroninių ryšių įstatyme, Lietuvos Respublikos Lietuvos nacionalinio radijo ir televizijos įstatyme ir 2011 m. gruodžio 20 d. Europos Komisijos sprendime Nr. 2012/21/ES dėl Sutarties dėl Europos Sąjungos veikimo 106 straipsnio 2 dalies taikymo valstybės pagalbai, kompensacijos už viešąją paslaugą forma skiriamai tam tikroms įmonėms, kurioms pavesta teikti visuotinės ekonominės svarbos paslaugas (toliau – Sprendimas).“
2.2. Pakeisti 5 punktą ir jį išdėstyti taip:
„5. Paslaugos teikiamos LRT ir teikėjui sudarius paslaugų teikimo sutartis (toliau – sutartys), kuriose nustatomas Apraše nurodytų paslaugų pobūdis, mastas, paslaugų teikimo tvarka ir kainos apskaičiavimo principai.“
2.3. Pakeisti 10 punktą ir jį išdėstyti taip:
„10. Paslaugų kaina turi būti pagrįsta teikėjo patirtomis paslaugų teikimo LRT sąnaudomis (atsižvelgiant į protingumo kriterijų atitinkančią investicijų grąžą). Sąnaudų apskaitai ir apskaitos atskyrimui taikomi reikalavimai, nustatyti Tarnybos direktoriaus tvirtinamose sąnaudų apskaitos taisyklėse, apskaitos atskyrimo taisyklėse ir su apskaitos atskyrimu susijusiuose reikalavimuose. Įrodinėjimo, kad paslaugų kaina pagrįsta sąnaudomis, atsižvelgiant į protingumo kriterijų atitinkančią investicijų grąžą, našta tenka teikėjui. Paslaugų kaina gali būti keičiama ne daugiau kaip kartą per metus ne vėliau kaip iki einamųjų kalendorinių metų birželio 1 d. – Tarnybai pateikiami paslaugų kainos pagrindimo sąnaudomis skaičiavimai ir paslaugų kainos pakeitimo būtinumo pagrindimas.“
2.4.  Pripažinti netekusiu galios 12 punktą.
2.5.  Pakeisti 13 punktą ir jį išdėstyti taip:
„13. Tarnyba, patikrinusi paslaugų kainų pagrįstumą sąnaudomis, pateikia Lietuvos Respublikos susisiekimo ministerijai išvadą. Paslaugų kainos pagrįstumą sąnaudomis per praėjusius kalendorinius metus Tarnyba patikrina ne vėliau kaip iki einamųjų kalendorinių metų spalio 31 dienos.“

